钦定古今图书集成/明伦汇编/宫闱典/第071卷 > 《立太子恩诏》沈约
## 钦定古今图书集成/明伦汇编/宫闱典/第071卷 > 《立太子恩诏》沈约

朕属当期运，系迹前王，思所以长世流祚，垂之万叶。
百辟咸以元良之寄，有国莫先。自昔哲后，降及近代，
莫不立储树嫡，守器承祧。乃旁挹群议，远惟七百，建
兹蒙稚，仰副宗祊。《承华》肇开，崇基克永，无疆之庆，非
独在余，思霑渥泽，被之遐迩。可赐天下为父后者爵
一级，王侯以下量锡币帛

又　　　　　　　　　　　　　《前人》：

朕夙缵璿祚，君临四方，夕惕寅畏，若寘渊谷。思所以
光阐洪基，克隆鼎命。王公卿士，咸以为“树元立嫡，有
邦所先，守器传统，于斯为重。是用俾兹幼蒙，体干作
贰，永固宗祀，以贞万国。元良之寄，非独在余，宜令嘉
庆，被之亿兆。可大赦天下，赐民为父后者爵一级，主
者速施行。”